ಒಳ್ಳೆಯವರನ್ನು ತೀವ್ರವಾಗಿ ಕಾಡುವ ಗಿಲ್ಟ್ ಮನೋಬಲ ಅಂಕಣ ಮನೋವೈದ್ಯ ಡಾ.ಬಿ.ಎನ್.ರವೀಶ್ ಅವರೊಂದಿಗೆ ಪ್ರಶ್ನೋತ್ತರ ಡಾಕ್ಟರ್ , ನಮ್ಮ ಸ್ನೇಹಿತ ಸುನಿಲ್ ಎಂಬಾತ ಈಚೆಗೆ ಆತ್ಮಹತ್ಯೆ ಮಾಡಿಕೊಂಡ . ಟ್ರಾಕ್ಟರ್ ಚಾಲನೆ ಮಾಡುವಾಗ ಮಗುವಿನ ಮೇಲೆ ಚಕ್ರ ಹರಿದಿತ್ತು . ಆಕಸ್ಮಿಕವಾದ ಈ ಘಟನೆಯಿಂದ ನೊಂದ . ಗಿಲ್ಟ್ ಎಂಬುದು ಮನುಷ್ಯನನ್ನು ಇಷ್ಟೊಂದು ದುರ್ಬಲ ಮಾಡಿಬಿಡುತ್ತದೆಯೇ ? ಈ ಗಿಲ್ಟ್ ನಿಂದ ಹೊರಬರಲು ಮನುಷ್ಯನಿಗೆ ಸಾಧ್ಯವಿಲ್ಲವೆ ? ಆತ್ಮಹತ್ಯೆ ಮಾಡಿಕೊಂಡಿರುವ ಸುನಿಲ್ ಸ್ನೇಹಿತರ ಪ್ರಶ್ನೆ ಡಾ . ರವೀಶ್ : ನೀವು ಹೇಳಿದಂತೆ ಇದು ಆಕಸ್ಮಿಕ ಘಟನೆ . ಏಕೆಂದರೆ ಇಲ್ಲಿ ಯಾವುದೇ ದುರುದ್ದೇಶ ಇರಲಿಲ್ಲ , ಪೂರ್ವನಿರ್ಧರಿತವಾಗಿರಲಿಲ್ಲ . ಕಾನೂನು ಈ ದೃಷ್ಟಿಕೋನದಲ್ಲಿ ತನ್ನದೇ ಆದ ನಿರ್ಧಾರವನ್ನು ತೆಗೆದುಕೊಳ್ಳುತ್ತಿತ್ತು . ನಮ್ಮ ಜೀವನದಲ್ಲಿ ಏಳುಬೀಳುಗಳು ಸರ್ವೇಸಾಮಾನ್ಯ . ನಮ್ಮಿಂದ ಆದ ಆಚಾತುರ್ಯಕ್ಕೆ ನಾವು ಪ್ರಾಯಶ್ಚಿತ್ತ ಪಡೆಯಲೇಬೇಕು . ಪ್ರಾಯಶ್ಚಿತ್ತದಿಂದ ನಮ್ಮ ಜೀವನದಲ್ಲಿ ಸಾಧನೆ ಹಾಗೂ ಆತ್ಮಶುದ್ಧಿ ಸಾಧ್ಯವಾಗುತ್ತದೆ . ಮನುಷ್ಯತ್ವ ಇರುವವರನ್ನು ತಪ್ಪಿತಸ್ಥ ಭಾವನೆ ಗಿಲ್ಟ್ ಕಲಕಿಬಿಡುತ್ತದೆ . ದುರಂತವೆಂದರೆ ಒಳ್ಳೆಯ ಮನುಷ್ಯರಲ್ಲಿ ತೀವ್ರವಾಗಿ ಕಾಡುತ್ತದೆ . ಕೆಟ್ಟವರಲ್ಲಿ ಈ ಭಾವನೆ ಇಲ್ಲವೇ ಇಲ್ಲ . ಪ್ರಸ್ತುತ ಪರಿಸರದಲ್ಲಿ ಗಿಲ್ಟ್ ಅನ್ನು ಹತೋಟಿಗೆ ತರುವಲ್ಲಿ ನಮ್ಮ ಸಮಾಜ ವಿಫ ಲವಾಗಿದೆ . ಆದದ್ದನ್ನು ಧೈರ್ಯವಾಗಿ ಎದುರಿಸುವ , ಒಪ್ಪಿಕೊಳ್ಳುವ ಮನೋಭಾವನೆ ಬೆಳೆಸಿಕೊಳ್ಳಬೇಕು . ಜೀವನದಲ್ಲಿ ಒಂದು ವಸ್ತುವಿನಿಂದ ಏನನ್ನೂ ಸಾಧಿಸಲು ಆಗುವುದಿಲ್ಲ . ಆದರೆ ನಮ್ಮ ವರ್ಚಸ್ಸಿನಿಂದ ಎಲ್ಲ ಸಾಧನೆಯನ್ನೂ ಮಾಡಬಹುದು . ನಾವು ಮಡಿದ ನಂತರ ನಮ್ಮ ವರ್ಚಸ್ಸನ್ನು ಮಾತ್ರ ಈ ಪ್ರಪಂಚಕ್ಕೆ ಕೊಡುಗೆಯಾಗಿ ನೀಡಿ ಹೋಗುತ್ತೇವೆ . ಆದುದ್ದರಿಂದ ಆತ್ಮಹತ್ಯೆ ಎನ್ನುವುದು Permanent Solution for a Temporary Problem . ಯಾರೇ ಆದರೂ ಸತ್ಯವನ್ನು ಎದುರಿಸುವ ಮನೋಸ್ಥೈರ್ಯ ಮಾಡಬೇಕು . ಮನುಷ್ಯನ ನಿಷ್ಠುರತೆ ಅನೇಕ ಸಲ ಒಂಟಿತನವನ್ನು ಸೃಷ್ಟಿಸಿಬಿಡುತ್ತದೆ . ಈ ನಿಷ್ಠುರತೆಯನ್ನು ಜನರು ಅಹಂಕಾರವೆಂದು ಭಾವಿಸುತ್ತಾರೆ . ಬದುಕಿನ ಅನಿವಾರ್ಯಗಳೆದುರು ನಿಷ್ಠುರ ಬದುಕು ಸಾಧ್ಯವಿಲ್ಲವೇ ? ಕಿರಣ್ , ಮೈಸೂರು ಡಾ . ರವೀಶ್ : ಜನರು ಏನೆಂದುಕೊಳ್ಳುತ್ತಾರೆ ಎಂದು ನಾವು ಭಾವಿಸುವುದಕ್ಕಿಂತ , ಜನರಿಗೆ ಏನೆನ್ನಲು ವಿಷಯವನ್ನು ಕೊಡುತ್ತೇವೆ ಎನ್ನುವುದು ಮುಖ್ಯ . ಸುಳ್ಳಿನ ಪ್ರಪಂಚದಲ್ಲಿ ಸತ್ಯವನ್ನು ನುಡಿಯುವವ ಯಾವಾಗಲೂ ಏಕಾಂಗಿ , ಆದರೆ ಒಂಟಿಯಲ್ಲ . ನಿಮ್ಮ ಒಂಟಿತನವನ್ನು ಏಕಾಂತಕ್ಕೆ ಬದಲಾಯಿಸಿಕೊಳ್ಳಿ . ಏಕಾಂತದಲ್ಲಿ ನಿಮಗೆ ಆತ್ಮಬಲ ಸಿಗುತ್ತದೆ . ನೀವು ದೇವರನ್ನು ನಂಬುವುದಾದರೆ ದೈವಬಲ ಸಿಗುತ್ತದೆ . ಒಂಟಿಯಾಗಿದ್ದರೆ ನಿಮ್ಮ ಚಿಂತೆ , ಚಿತೆಗೆ ಎಡೆ ಮಾಡುತ್ತದೆ . ಪ್ರಪಂಚವನ್ನು , ಜನರನ್ನು ಸಂತುಷ್ಟಿಗೊಳಿಸುವ ಬದಲು ಆತ್ಮಸಾಕ್ಷಿಯಿಂದ ನಡೆದುಕೊಂಡು ಹೋಗಿ . ಆನೆ ನಡೆದದ್ದೇ ದಾರಿ . ಡಾ . ಬಿ . ಎನ್ . ರವೀಶ್ , ಮನೋವೈದ್ಯರು, ಎಂಎಂಸಿ , ಮೈಸೂರು